Niuvanniemen psykiatrisesta sairaalasta karannut vaarallinen potilas oli määrätty pakkohoitoon surman jälkeen.

Kuopion Niuvanniemen sairaalasta kateissa oleva 22-vuotias Toivo Jouko Puranen on ollut kateissa jo kolme vuorokautta. Tahdonvastaisessa psykiatrisessa hoidossa ollut Puranen poistui sairaala-alueelta viime lauantaina kello 10 sallitulle vapaakävelylle, mutta ei palannut takaisin.

Itä-Suomen poliisin mukaan Purasta pidetään vaarallisena itselleen ja muille.

Puranen on ollut Niuvanniemen sairaalassa tahdonvastaisessa eli ”pakkohoidossa” henkirikoksen takia. Kymenlaakson käräjäoikeus tuomitsi hänet taposta, jonka uhriksi joutui kouvolalainen perheenäiti elokuussa 2014.

Uhri ei ollut Puraselle entuudestaan millään tavoin tuttu, vaan hän valikoitui uhriksi käytännössä täysin satunnaisesti.

Todettiin syyntakeettomaksi

Puranen oli juuri ennen henkirikosta ollut hoidettavana Kymenlaakson sairaalan psykiatrisella osastolla muutaman päivän ajan. Hänet oli kotiutettu vain noin puolitoista tuntia ennen surmaa.

Sairaalasta päästyään Puranen oli odotellut tukihenkilöään. Odottaessaan hän kuljeskeli ympäriinsä ja kävi ostamassa puukon. Sitten hän alkoi kysellä syötävää ja juotavaa omakotitalojen pihoilta Kuusankosken Pappilanpellossa.

Yksi nainen pakeni kotipihaltaan ja soitti hätäkeskukseen. Puranen meni kuitenkin toiselle pihalle ja pyysi juotavaa 44-vuotiaalta naiselta. Kun sekavasti käyttäytynyt ja harhainen mies ei juotavaa saanut, niin hän surmasi naisen 38:lla puukoniskulla.

Surmaaja oli niin harhaisessa tilassa, ettei poliisi pystynyt edes kuulustelemaan häntä teon jälkeen.

Käräjäoikeudessa syyttäjä vaati Puraselle rangaistusta murhasta, mutta oikeus katsoi miehen syyllistyneen tappoon. Mielentilatutkimuksen mukaan Puranen oli kuitenkin syyntakeeton, ja käräjäoikeus passitti hänet vankilan sijasta Niuvanniemeen.

Tutkimuksen loppupäätelmät olivat yksimieliset. Purasella todettiin vainoharhainen mielisairaus. Tutkimuksen mukaan se heikensi ratkaisevasti Purasen kykyä säädellä käyttäytymistään sekä mieltää tekojensa merkitys, oikeudenvastaisuus ja seuraamukset.

Käräjäoikeus määräsi Purasen maksamaan uhrin aviopuolisolle 5 000 euroa ja kouluikäiselle lapselle 12 500 euroa kärsimyskorvauksia.

Havainnot hätänumeroon

Viime lauantaina Niuvanniemestä poistuessaan Purasella oli yllään tummat verryttelyhousut ja paita, jonka rinnassa on teksti ”state of mind”.

Puranen on 193 senttiä pitkä ja 110-kiloinen. Hänellä on vaalea sänkitukka ja sänkiparta.

Havainnoista poliisi pyytää ilmoittamaan hätänumeroon 112 tai sähköpostilla osoitteeseen vihjeet.ita-suomi@poliisi.fi.